‘ทีคิวเอ็ม’ลุยไฟเบี้ยอีโคคาร์
ร่วมมือบริษัทประกันพัฒนาสินค้าใหม่คุ้มครองเหมือนชั้น 1 แต่ขายถูกกว่า40%
12 มี.ค. 2556

ร่วมมือบริษัทประกันพัฒนาสินค้าใหม่คุ้มครองเหมือนชั้น 1 แต่ขายถูกกว่า40%
ทีคิวเอ็มจับมือพันธมิตรเปิดตัวแบบประกันรถยนต์ตัวใหม่ จับกลุ่มอีโคคาร์ ตั้งเป้าขายเบี้ย 7,500 ล้านบาท 
นายอัญชลิน พรรณนิภา ประธานบริษัท ทีคิวเอ็ม อินชัวร์รันส์ โบรคเกอร์ เปิดเผยว่า บริษัทตั้งเป้าสร้างยอดขายในปีนี้ให้ได้ 7,500 ล้านบาท โดยตลอดปีนี้ได้วางแผนออกผลิตภัณฑ์ใหม่ 6 ตัว ทั้งในส่วนของประกันภัยรถยนต์และประกันภัยที่ไม่ใช่รถยนต์หรือนันมอเตอร์
สำหรับผลิตภัณฑ์ใหม่ที่ร่วมพัฒนากับพันธมิตร ซึ่งเป็นบริษัทประกันภัย จะเป็นแบบประกันภัยรถยนต์ อีโคแม๊ก ที่ให้ความคุ้มครองเหมือนประกันภัยรถยนต์ชั้น 1 แต่จ่ายเบี้ยประกันภัยถูกกว่า 40% โดยไม่มีค่าเสียหายส่วนแรก
นอกจากนี้ ยังเพิ่มความคุ้มครองหนี้ตามสัญญาเช่าซื้อ กรณีผู้เช่าซื้อเสียชีวิตหรือการเจ็บป่วยด้วยโรคร้ายแรง สามารถรับประกันภัยได้ทันทีโดยไม่ต้องตรวจสภาพรถยนต์ก่อนเอาประกันภัย และรับสิทธิพิเศษในการเข้าซ่อมในศูนย์บริการ สำหรับรถยนต์ที่มีอายุไม่เกิน 7 ปี และสามารถรับประกันได้สูงสุด 20 ปี รวมถึงยังมีบริการเสริมที่ให้บริการช่วยเหลือฉุกเฉินอีกด้วย 
“เรามองว่าจากนโยบายกระตุ้นเศรษฐกิจของรัฐบาลที่ออกมา ทำให้ยอดขายรถยนต์อีโคคาร์มีตัวเลขที่เป็นประวัติการณ์ถึง 1.25 ล้านคัน ส่วนหนึ่งมาจากนโยบายรถคันแรกของรัฐบาล เราจึงพัฒนาผลิตภัณฑ์ อีโคแม๊ก ให้เหมาะสมกับรถที่วิ่งมากมายอยู่ในขณะนี้ โดยร่วมกับพันธมิตรประกันภัย” นายอัญชลิน กล่าว
นายอัญชลิน กล่าวอีกว่า ส่วนการประกันชีวิตจะเน้นพัฒนาแบบประกันสะสมทรัพย์เพื่อตอบสนองกับความต้องการของลูกค้าให้มากขึ้น มุ่งเจาะกลุ่มฐานลูกค้าเก่าที่มีอยู่แล้ว ซึ่งในปีที่ที่ผ่านมาขายดีมาก โดยเฉพาะในช่วงไตรมาส 4 ซึ่งเป็นช่วงที่มีการวางแผนเรื่องการลดหย่อนภาษีและยังได้รับความคุ้มครองชีวิตด้วย 
นอกจากนี้ บริษัทยังมีแผนขยายทีมขายและทีมดูแลลูกค้าไปยังศูนย์บริการต่างจังหวัด 8 แห่ง ได้แก่ เชียงใหม่ นครสวรรค์ อุดรธานี ขอนแก่น สุพรรณบุรี ชลบุรี สงขลา สุราษฎร์ธานี ด้วยการเพิ่มบริการเสริมระดับบนให้กับลูกค้า และเพิ่มจำนวนอู่ในเครือให้มากขึ้นทั่วประเทศ เน้นพื้นที่ที่ยังไม่มีอู่มาตรฐาน เพื่อให้ลูกค้าได้รับความสะดวกและมั่นใจมากขึ้น ตรงใจทุกไลฟ์สไตล์ เช่น กิจกรรมครบรอบ 60 ปีในปีนี้รวมถึงขยายสิทธิประโยชน์ เน้นการบริหารจัดการสร้างคุณค่าให้ลูกค้ามากขึ้น โดยมอบสิทธิประโยชน์ที่หลากหลายสำหรับผลการดำเนินงานในปีที่ผ่านมา บริษัททำเบี้ยได้ 6,050 ล้านบาท แบ่งเป็นรายได้จากประกันภัยรถยนต์ 77% ประกันภัยที่ไม่ใช่รถยนต์หรือนันมอเตอร์ 17% และประกันชีวิต 6% โดยในปัจจุบันบริษัทฐานมีลูกค้าอยู่ 7 แสนราย และสมาชิกทีคิวเอ็ม แฟมิลี่ คลับ 1 ล้านราย และเติบโตทุกปี โดยพันธมิตรบริษัทประกัน 30 ราย ซึ่งเน้นความร่วมมือในการพัฒนาผลิตภัณฑ์และบริการที่ดีขึ้นร่วมกับ TQM การมีพันธมิตรในการสนับสนุนกิจกรรมต่าง ๆ มีศูนย์บริการ 79 แห่งทั่วประเทศ และพนักงานมือ 3,000 คน เพื่อให้บริการอย่างทั่วถึงและเข้าถึงทุกพื้นที่